Дыгъужь Сарэ адэжь хэкум къегъэзэж
НэхъапэIуэкIэ фэдгъэцIыхуащ мы тхыгъэр зытеухуа Дыгъужь Сарэ: Иорданием къикIыжауэ Налшык щыпсэу хъыджэбз акъылыфIэм икIи зэкIужым 2016 гъэм къыхуагъэфэщауэ щытащ Къэбэрдей Адыгэ Хасэм къызэригъэпэщауэ илъэс зыбжанэ хъуауэ екIуэкI «Адыгэ пщащэ» республикэ зэпеуэм и Гран-при саугъэтыр.
Абы лъандэрэ псы Iэджэ ежэхащ икIи, хамэ къэрал къызэрыщыхъуами емылъытауэ, хэкурыс хъыджэбзхэм ефIэкIыу зыкъэзыгъэлъэгъуа адыгэ пщащэм нобэ и лэжьыгъэр, ехъулIэныгъэхэр, гъащIэм хуиIэ еплъыкIэхэр тфIэгъэщIэгъуэнщ.
И ныбжьыр илъэсий хъуху Сарэ и унагъуэм и гъусэу Налшык щыпсэуащ. ИужькIэ ахэр Иорданием Iэпхъуэжащ. Амман дэт, пащтыхьыкъуэ Хьэмзэ и цIэр зезыхьэ адыгэ еджапIэм щIэныгъэ щызригъэгъуэтащ. Курыт школ нэужьым Сарэ занщIэу Налшык къакIуэри КъБКъУ-м инженер IэщIагъэм щыхуеджащ икIи абы щыгъуэ пщащэм мурад быдэ ищIат ди республикэм щIэныгъэ щызыIэригъэхьэным и мызакъуэу, хэкужьыр псэупIэ ищIыну. Сарэ а хъуэпсапIэр къехъулIащ икIи къызэрытхэшыпсыхьыжар нэрылъагъуу республикэм къыщаIэт Iуэхухэм, лъэпкъым ехьэлIауэ къызэрагъэпэщ зэхыхьэхэм жыджэру зыкъыщегъэлъагъуэ. — Инженер IэщIагъэр зэзгъэгъуэтауэ «Квадратный метр» IуэхущIапIэм риэлтору сыщолажьэ. Тхьэмахуэм махуитху сызыпэрыт IэнатIэр сигу ирохь, зыгъэпсэхугъуэ зэману къысхудэхуэр мащIэми. Унэ къащэхун хуей щыхъукIэ, си благъэхэми сэбэп сазэрыхуэхъуфыр фIыщ, — жеIэ Сарэ. – Си унагъуэр Иорданием щыпсэуми, си анэшыпхъу, анэдэлъху жыпIэми, си благъэхэр Налшык щыIэщ. Си анэм къохьэлъэкI нэгъабэ лъандэрэ Налшык къэкIуэну Iэмал зэримыIэр.
Хамэ къэрал и хэщIапIэми, гурэ псэкIэ хэкум къыпыщIа ди лъэпкъэгъухэм ящыщт Сарэ и адэ-анэр. Дыгъужь УаIелрэ КIэдыкIуей Нансирэ я унагъуэр Иорданием и къалащхьэ Амман щыпсэуми, Налшык быдэу къыпыщIат, абыхэм я унагъуэм къежьапIэ хуэхъуари ди республикэм щагъэкIуа я студент илъэсхэрщ.
Нанси Сирием къыщалъхуащ, курыт еджапIэр къиуха нэужь, и адэ-анэм хэкужьым еджакIуэ къагъэкIуэжащ икIи КъБКъУ-м инджылызыбзэмкIэ и къудамэр къиухащ. УаIели Иорданием къикIауэ Налшык щеджэрт. Университетым щызэрыцIыхури хэкужьым унагъуэ щаухуащ икIи илъэс куэдкIэ мыбы щыпсэуащ. Иджы Иорданием Iэпхъуэжауэ илъэс пщыкIутхум щIигъуауэ абы щыIэщ. Къагъэзэжыну я мурадщ, я бынхэм я гур адэжь щIыналъэмкIэ къоIэри.
УаIелрэ Нансирэ щIалитIрэ хъыджэбзищрэ яIэщ. ЩIалэ нэхъыжь Ислъам университетыр къиухащ, шыкIэпшынэ Iэзэу йоуэ. И анэм зэрыжиIэмкIэ, Налшык еджакIуэ къызэрымыкIуам хущIегъуэжу апхуэдэщ. Ахьмэд илъэс 21-рэ, Саринэ илъэс 18, Юсуэ илъэс 12 мэхъу.
Я бынхэр Амман дэт, пащтыхьыкъуэ Хьэмзэ и цIэр зезыхьэ адыгэ еджапIэм щIэсащ. Ардыдэм Нанси адыгэбзэмрэ инджылызыбзэмрэ щригъэджащ. ИкъукIэ школыфIщ, бзэм и мызакъуэу, адыгэ щэнхабзэми, гъуазджэми, хабзэми щIэблэр щыхуагъасэ.
Хамэ щIыпIэм зи гъащIэр щызыгъэкIуа Нанси адэжь лъахэм и IэфIыр зыхэзыщIа бзылъхугъэщ. Амман бынитхум я анэ насыпыфIэу щыпсэуми, зи гур адэжь хэкумкIэ къеIэхэм ящыщщ. Абы и адэ-анэри, и дэлъху-шыпхъухэри къэIэпхъуэжауэ Кавказым щопсэу. Нэхъ пасэм, щыцIыкIум, я адэ-анэр щIэх-щIэхыурэ къакIуэу щытащ Налшык, къи-щынэмыщIауэ, и адэм IуэхущIапIэ къызэIуихри, туристхэр Кавказым къишэу щIидзащ. Ауэрэ я бынхэми, Урысейм и гражданствэ къыхудахри, хэкужьым щIэх- щIэхыурэ къихьэж хъуащ. Сирием зауэ къыщыхъейри, къызыхэкIахэр Налшык къэIэпхъуэжыпащ. И адэ-анэм, я къуэш-шыпхъухэр Америкэм щыкIуэм, абыхэм гъусэ зыхуащIын ядакъым, адэжь хэкум къагъэзэжмэ нэхъ къащтащ. Нанси и анэр илъэсий ипэкIэ Къэбэр-дейм дунейм щехыжащ.
Дыгъужьхэ я унагъуэм деж щынэрылъагъущ гъащIэм зэрыщыхабзэу, быным адэ-анэр, адэшхуэ-анэшхуэр щапхъэгъэлъагъуэ зэрахуэхъур. УаIелрэ Нансирэ адэжь щIыналъэм пыщIэныгъэ быдэ зэрыхуаIэр арагъэнщ абыхэм я щIэблэми хэкум я нэр къыщIыхуикIыр, адыгэбзэкIэ къабзэу щIэпсалъэр, балигъыпIэ зэриувэу я лъахэм къэкIуэжыну къыщIэпабгъэр.
Cари анэдэлъхубзэм и IэфIым щIэзыпIыкIар и анэ Нансищ. Хэхэс гъащIэм и дыджагъыр зыгъэунэхуа бзылъхугъэр хамэхэм яхэсу къэхъуа-ми, нэгъуэщIыбзэхэр иджами, и сабийхэм зэрепсалъэр езыр зыщIапIыкIа и анэдэлъхубзэрщ, сыту жыпIэмэ абы фIыуэ ищIэрт уи щIэблэм уазэрепсалъэ бзэр къызэращтэнур. Хамэбзэ дапщэ пщIэми зэранкъым, ауэ уи анэдэлъхубзэр IэщIыб пщIыну къезэгъыркъым.
Дыгъужьхэ я унагъуэм Къэбэрдей-Балъкъэрыр, Налшык къалэр зыхалъхьэ щымыIэу фIыуэ ялъагъу. ЩIыуэпсым и дахагъыр, цIыхухэм я гуапагъэр, я лъэпкъэгъухэр зэрыщыкуэдыр насыпышхуэу къалъытэ. Хамэ щIыпIэм сыт хуэдизу я Iуэху щыдэкIми, абы зэрыщыхэхэсыр зыхащIэ зэпытщ, къэзыухъуреихьри нэгъуэщI лъэпкъ къыхэкIа цIыхухэщ. Насыпу къалъытэр я хэку дахэм и куэщI исыжынырщ.
ТЕКIУЖЬ Заретэ.
